Ráðherra ræddi við starfsfólk héraðsfréttablaða Katrín Júlíusdóttir ræðir við fundarmenn . Síðastliðinn föstudag kom saman hópur fólks frá níu bæjar - og héraðsfréttablöðum af landsbyggðinni . Er það um helmingur þeirra miðla sem enn eru starfandi utan höfuðborgarsvæðisins . Samtök bæjar - og héraðsfréttablaða voru upphaflega stofnuð 1988 og funduðu reglulega fram til 1996 . Síðan hefur þessi félagsskapur legið í dvala . Félagið var þó ekki endurvakið með formlegum hætti á fundinum á föstudaginn , en rætt um að það komi til greina í haust enda til gagns að miðla ýmsum fróðleik milli blaðanna . Á fundinum kom fram að aldrei væri mikilvægara en nú fyrir hið opinbera , fyrirtæki og almening að hlúa vel að bæjar - og héraðsfréttablöðum , í ljósi þess að í kjölfar erfiðleika í rekstri stærri fjölmiðla hefur vægi landsbyggðarinnar dregist verulega saman í þeim . Gestur fundarins var Katrín Júlíusdóttir iðnaðarráðherra sem jafnframt fer með byggðamál í ríkisstjórninni . Ræddi hún við fundarmenn um atvinnu - og byggðamál , svaraði fyrirspurnum um hvað efst væri á baugi á vettvangi ríkisstjórnarinnar og ráðuneytis hennar og hlýddi á hvað starfsmenn héraðsmiðlanna höfðu fram að færa .